정조 10년
丙午閏七月二十九日辰時。上御熙政堂。大臣備局堂上引見入侍時。領議政鄭存謙。左議政李福源。右議政金熤。行兵曹判書李命植。左參贊金魯鎭。右參贊李在協。吏曹判書兪彦鎬。行副司直徐有寧徐有慶。刑曹判書徐浩修。延豊君李𡊠。禮曹判書李在簡。行副司直李柱國。戶曹判書趙時俊。漢城判尹金尙集。右尹徐有大。行都承旨洪秀輔。吏曹參判李秉模。校理李晴。左副承旨徐瀅修。假注書金祖淳。事變假注書李相璜。記注官承膺祚金健修。以次進伏訖。存謙等進前曰。悲疚勞動之餘。聖體。若何。上曰。一樣矣。存謙等曰。寢睡水剌之節。亦皆如常度否。上曰。然矣。存謙等曰。王大妃殿氣候。若何。上曰。一樣矣。存謙等曰。惠慶宮氣候。若何。上曰。一樣矣。上曰。稟事。可矣。存謙曰。頃因前掌令李師曾上疏。高原間烽移設便否。令帥臣往復道臣。詳細狀聞之意。發關。分付矣。卽見南兵使李漢豐狀啓。則以爲高原郡新設鳳儀峴烽燧基地。未免低下。傍有大路。亦似淺露。而此烽之外。俱是大野。無一峯巒。實無可合移設之處。故庚寅朝家。別遣武臣。看審形便後。有此間設。而雖以地形之差低。大路之在傍爲欠。洪原之南山烽。永興之城隍烽。德源之素達山烽。安邊之巳洞烽。俱在路傍。而其所高低。較諸此峯。亦無異同。獨於此有難遽議變通。依前仍置事。請令廟堂稟旨。分付矣。烽臺設置。不宜數數移改。且高文兩邑之間。旣無可合移設之處。雖以高低之地勢論之。永興等四邑之烽。亦無異同。豈可獨於此而遽議變通。道帥臣仍舊之請得宜。依前仍置事。分付。何如。上曰。依爲之。出擧條存謙曰。以寧越胎室加封。待秋擧行事。下敎矣。禮曹知委諸道石物。亦令措備。今則只當擇日。依例擧行矣。上曰。今年則非其時也。待明秋擧行。可也。出擧條上曰。今年關東穡事。何如云耶。存謙曰。關東田多畓少。穡事勝於他道。而胎室加封。遷就已久。揆以國體。今年則不可踰矣。上曰。穡事雖少勝。嶺東新經大歉。又不可始役。待明秋加封。亦何妨耶。存謙曰。今番諸道方伯。不爲出待境上事。有査問草記之命矣。嶺南北關。以其路遠之。故報狀姑不來到。而其餘諸道。皆以爲禮葬時。出待境上。旣無本營前例。且無該曹知委。故不欲擅離云。而經宿擧動時。如無勿爲出待之知委。則出待境上。例也。而廢闕應行之禮。揆以事體。烏得無罪。竝施譴罷之典。宜矣。方當出巡。或支勅之時。多有時急擧行之事。而俱在待勘之中。不無瘝曠之慮。不必待兩道報狀。而宜亟賜處分。故敢此仰達矣。熤曰。禮葬時。道臣之出待境上。雖無戊申壬申已例。而動駕而出城經宿。諸道臣之境上待候。自是法例。何待備局知委而始乃出待耶。諉之於無知委而不爲出待者。不可無警責之道矣。上曰。己酉以前。喪禮未備。壬申年則不爲動駕。故無出待之擧。而中間有左相之先卿筵稟知委之事。左相知之乎。福源曰。其時臣父。果有筵稟知委之事矣。上曰。聞北伯及錦伯。有所往復於備局者云。然否。存謙曰。果有私自探問之事矣。上曰。雖無備局知委之例。若爲之提醒。當無此患矣。存謙曰。然矣。此莫非臣昏謬之致也。顧今秋務方殷。西路又當支勅。新伯不可不急速差遣矣。上命書擧條批答曰。今番諸道擧行之眩亂。事勢無足爲怪。而體統所在。不可仍置。然旣有私自往復。則與全然無變動有異。其外諸道。見今勅行當前。秋務方殷。此時遞易。在所當念。錦伯北伯。從重推考。其餘諸道監司。一竝越俸一等。可也。出擧條存謙曰。永祐園主峯後中梁浦水道疏瀹事。有令該曹問于大臣稟處後擧行之命矣。水道移遷。事係莫重。且其水道遠近之利害。非通於堪輿之術者。難以的知其便否。先令禮堂及補土堂上。率相地官。同爲看審後。更爲稟處。恐合事宜矣。上曰。依爲之。出擧條福源曰。臣等所見皆同。故別無獻議之事矣。存謙曰。堪輿家。多以水道之遠近。每占山理之利害。雖欲疏導故道。不可任意遷動。且以儒臣所奏觀之。有巖石衝嚙之語。其無時急之慮。可以槪知。分付補土堂上。率相地官。看審後稟處。好矣。福源曰。列聖誌狀。今方編輯。譜略亦宜從近修補。此則自該寺。似當稟旨擧行。而適因言端。敢此仰達矣。上曰。今番則勿設廳。只改張。旣不設廳。大提學亦不必差出。跋文置之。可也。出擧條福源曰。文孝世子私親本家贈職。法典旣係應行。譜略且方修改。令該曹。卽爲擧行。何如。上曰。依爲之。出擧條福源曰。沁都實錄。曾有待秋涼考出之命矣。從近擧行之意。分付。何如。上曰。依爲之。出擧條存謙曰。前以醫官事。有卒哭後處分之敎矣。今則卒哭已過。速下成命焉。上曰。今日果欲處分。而無臺諫之入參者。臺啓無以收殺。故始且置之耳。存謙曰。若下依允臺啓之音。後日臺諫入來。自當追後收殺矣。上曰。後日待諸臺之入參。其時處分。亦云不晩矣。煜曰。醫官之貸死於卒哭之前者。已是失刑之大者。然向旣有卒哭後處分之敎。故臣等仄聽屢日。而尙無明旨之下者。此豈可至今靳持之事乎。上曰。先朝故例。亦於卒哭後處分。故予亦如是耳。熤曰。事有異同。罪有輕重。處分之遲速。又何必倣古而行之乎。福源曰。今則卒哭已過。更無可待之日。伏願廓揮乾斷。亟從群下之請焉。上曰。當待臺臣之入來。卽下處分矣。存謙曰。昨日以文字仰達。而誠淺辭拙。未蒙允兪。故敢此更奏矣。語未畢。上曰。前已悉諭矣。蓋李東馨之爲李東馨者。欲驅李秉鼎於黨逆。而不知自陷於罪科也。今則擧世。當曉然知李東馨之所犯。今何必更爲提起也。存謙曰。擧世非不曉然知之。而顧彼負犯至重。關係不輕。則豈可無別白處分之擧耶。上曰。前後下敎。不啻諄複。處分亦至於屛裔之擧。則亦已足矣。尙何更加處分之有哉。熤曰。前後下敎。在筵諸臣。則固當承聞。而至於擧世之人。何以盡知其事實。且將來。則雖或曉然知之。目今治逆之律。不當如是矣。關係如彼。負犯如彼。而罰止薄竄。豈足以徵亂逆而嚴隄防乎。上曰。李東馨。卽所謂逐鹿不見泰山者也。其疏全出於憎疾李秉鼎之致。渠之本心。豈不知師翰之爲劇逆。而甘自陷於罔測之科乎。此則然矣。而至於李秉鼎事。予甚訝惑矣。始也卿等之箚出而屹然爲義理主人。故予則謂李秉鼎。非復舊日樣子矣。今則銓家亦不擧似。自在於不生不滅之中者。譬如蔡濟恭矣。予於蔡濟恭。非不欲更授職名。又恐惹起風波。仍因置之。今番卿等之於李秉鼎。亦類是也。大抵李東馨之疏。專出於憎疾李秉鼎。則不可以此謂秉鼎爲劇逆之黨也。亦不可以此謂東馨爲師翰之餘。然因循至今。尙無明別剖判之事。則秉鼎終無復起爲人之望矣。卿等若以李秉鼎爲逆黨。則不可置而不問。如其不然。則何不爲之脫空耶。秉鼎亦人耳。豈可使久冒惡名。且今不辨別。則後人之互相憎疾者。輒以夏賊師翰爲驅人之欛柄。世道之憂。庸有極哉。予則謂雖使之頭面。不可不辨破出場云矣。福源曰。平日與劇賊知面者。豈獨李秉鼎一人也。殆可謂無人不知。則惟彼凶言凶謀。豈可以識面之。故便驅於同情之科乎。此卽不待與李東馨頭面而後。秉鼎始得脫空也。存謙曰。臣之所請。卽在於嚴覈李東馨之凶言。非爲李秉鼎之地而然也。熤曰。不必爲李秉鼎頭面。而然蓋東馨之凶肚逆心。不可不一次嚴訊也。若允從臣等之箚語所謂。則秉鼎之事。自可出場。而亂逆之類。亦當少戢矣。上曰。李東馨之疏。專出於欲驅李秉鼎之心。則俱不可置之於䵝昧之科。故予以生道殺人之心。特有向來處分矣。卿等則何乃置秉鼎於人鬼關頭乎。始見卿等之箚。竊謂如此不已。則李秉鼎。其進不可量也。到今泯然伈然。置儲䵝昧糢糊之科。上不得爲主張義理之人。中不得爲平常無事之人。下亦不至爲黨逆之人。此予所以莫曉於卿等之爲也。予則謂卿等。宜爲李秉鼎生出三者中。一箇節拍也。存謙曰。銓家之久不調李秉鼎者。卽一時偶然之事。豈或以李東馨之疏爲然而然也。上曰。此亦不然矣。世無其理。設令萬有一眞箇逆黨。更出於何地。而外面觀之。如李秉鼎事。則又將謂之驅人而不爲之察乎。此予所以必欲使卿等明辨此事者也。存謙曰。誠如聖敎矣。日後之隄防。不可不嚴。故臣等之屢請李東馨處分者。蓋爲是也。熤曰。李東馨。尙不一問。則銓家之咨且於李秉鼎者。亦無足怪矣。上曰。予則恐李秉鼎之又作一蔡濟恭。卿等須思所以別白辨破之道也。存謙等曰。若賜允兪之音於臣等聯箚所請。則李秉鼎亦可脫於䵝昧之科矣。上曰。領敦寧所愼。何如云耶。存謙曰。今則稍有差復之意。故方在調攝之中云矣。命植曰。以禮曹太廟展謁時。侍衛服色收議批旨內。以靑天翼磨鍊事。命下矣。笠則黑布笠猪毛笠。笠飾存否。俱無可論之事。何以爲之乎。存謙曰。曾因兵曹草記。侍衛服色。問議事命下。故臣以一依戊申前例。去笠飾。旣去虎鬚之後。御前出入。不敢懸玉鷺之意。陳達蒙允。至出朝報矣。向來擧動時。扈衛諸將臣。虎鬚笠飾及玉鷺。竝不祛之云。出擧條知委之事。如是違式。其時扈衛諸大將。竝推考。何如。上曰。依爲之。命植曰。然則以黑布笠去笠飾爲定乎。上曰。依爲之。出擧條上曰。扈衛及諸將臣。皆已問備。留都大臣。似當有呈箚之擧。此事卽爲通報。可矣。柱國曰。動駕時以外。各營入直隨駕屛門把守。延和門入直軍定送。而日後則兩營。輪回擧行事。命下矣。延和門入直軍隨駕。則屛門把守。以本營北二營入直軍擧行。何如。上曰。依爲之。出擧條柱國曰。今番扈衛時。本營無料軍一百名定送。而料米區處。尙未完定。以前例言之。停番時守摠兩營無料軍。禁御兩營給料入直。則本營劃送無料軍。事當自摠廳給料矣。上曰。此則與諸將臣相議。從便爲之。好矣。上曰。還宮時。宣傳官皆着白色軍服。卿等見之乎。予則初以爲單着襒衣也。褅示則果軍服也。軍服亦豈有白色乎。此必是渠輩錯倣公除前禁軍服色而然。諸將臣。後則嚴禁。使之勿復如此。可矣。命植曰。臣向被千古曠絶之恩。又叨不可堪勝之任。而其時則非但倉卒感惶之際。又値乘輦之後。故不敢一辭仰達而泯默至今矣。本兵重任。非但如臣老昏之類所可堪當。且臣之筋力已朽。動駕及殿座之時。實難趨走陪衛。伏願卽賜遞改。俾便公私焉。上曰。予則果惜卿之出外。故特有此除。且卿之筋力。足可堪當矣。仍敎存謙曰。此重臣筋力。當勝於前兵判矣。存謙曰。然矣。命植曰。臣又有所仰達者矣。世道之如此。忠逆之混淆。寔由於處分之每欠明斷而然也。臣前以蔡濟恭事。縷縷陳達。未蒙允兪。今於李東馨之事。又莫曉聖意之所在矣。後殿之李東馨。猶有薄竄之擧。而前茅之人。官秩自如。世安有此等隄防乎。上曰。此則雖不知的指何人。而蓋丙申義理。剖判之前也。與李東馨事有異矣。命植曰。雖在丙申以前。脈絡則一串貫來矣。熤曰。重臣之所奏。誠是矣。殿下雖以義理剖判之前爲敎。然師翰之爲師翰。自在於丙申以前。則何可分等其負犯之有前後耶。上曰。段落則各異矣。此豈是師翰之黨也。煜曰。段落果是相連矣。命植曰。李秉鼎則不可不一番明辨。使之脫出於人鬼之關矣。李東馨。旣爲師翰之餘黨。則李秉鼎。豈可因而置之耶。上曰。予亦謂雖使頭面。不可不別白處之云爾。卒哭日。判敦寧亦以李秉鼎事。多有所言。吏判則當已聞之也。大抵當銓地者。雖肯挺身當之耶。煜曰。豈有不肯當之理。特難遽然檢擬矣。上曰。其間雖欲照望。京兆則殆同久任。亞卿則隨擬於置處望矣。存謙等曰。蔡濟恭之尙今假息。已極輿憤。而首題於備堂座目。猶未抹去者。尤是不成說之事矣。上曰。蔡濟恭事之竟未出場。蓋緣首發之人作故故耳。熤曰。甲辰年則首發之人尙在。而殿下不爲處分矣。上曰。或謂之虛事。或歸之無情之致。安可爲之耶。存謙等曰。金吾堂上之處分。豈非過中之擧乎。上曰。卿等又欲行政院之事乎。此則政院之責。非卿等所可預知者也。魯鎭曰。頃因本府草記。有大典通編漕轉條中。漕船私穀添載之下。晩時裝發者。守令禁錮律。釐正洗補之命矣。凡有稅穀船連自原典。通稱漕轉。而續典中。發船過限者。奪告身之律。卽指地土船賃船也。至於新設漕倉以後。則守令趁期領納。差員同時領運。自有裝發之限。初無愆期之慮。而先朝丁亥受敎。偶因一沿邑漕船之添載私卜。以致晩發。至於臭載。故有此限年禁錮之定式。然伊後卄餘年間。未曾奉行者。蓋以漕倉事目至嚴。趁限裝發。更無犯科之類故耳。今不當以他稅船之晩發。不用本律。而混用於漕船過限之律矣。此後禁錮之律。只用於漕船之添載與晩發者。而其餘他稅船之過限者。依前用奪告身本律。則雖不洗補。可無牴牿疑眩之弊。而但雖是漕船。十年禁錮。律名恐似過重。以限年禁錮釐改似好。往復於其時摠裁大臣。而敢此仰達矣。上曰。依爲之。出擧條魯鎭曰。龜柱罪名爻周事。成命屢下。而此非本府所可奉承者也。自上雖屈法施恩。然前後堂上。孰敢生奉承之意哉。日日草記。事甚屑越。且臺啓尙未收殺。尤不當擧論矣。上曰。臺啓必當收殺。其時欲爲擧行乎。熤曰。判義禁辭不達意矣。臺啓雖或以物故收殺。然爻周傳敎。還寢之啓。又當出矣。豈有臺啓收殺之日耶。浩修曰。海美縣定配罪人韓聖養。前任慶州營將時。因李德仁李樹業等獄事。以樹業賊名脫空之後。還付鎭卒。致此沒把捉之疑端。乙巳二月。徒二年定配矣。到今樹仁生還。懷仁白放。而聖養之尙在謫籍。恐涉斑駁。故敢此仰達矣。上曰。特爲放送。罪名蕩滌。可也。出擧條在簡曰。甲辰年迎勅時。由崇禮門還宮。而六曹堂郞。各一員隨駕矣。今亦依此磨鍊乎。敢稟。上曰。依爲之。出擧條在簡曰。今番勅行茶禮時。御床所用。依己酉年例。以黑漆床卓靑色揮巾進排之意。分付各該司。何如。上曰。依爲之。出擧條在簡曰。勅使茶禮時。頭目饋茶之意。日前纔已定奪矣。延恩門別酒肴。當依例一體擧行。而甲辰年別茶禮時。頭目饋茶。其時館伴徐有隣。以旣自都監擧行。廚院不必疊設。此後非有特敎。則廚院勿爲擧行之意。有所陳達。今番則何以爲之乎。上曰。廚院勿爲擧行。可也。出擧條在簡曰。日前乘輦所入侍時奏達者。皆出擧條擧行。何如。上曰。唯。有大曰。墓所捷徑。雜人往來。令字內營門禁斷事。旣承傳敎。已爲定送將校。使之嚴禁。而臣亦間間往飭爲好。故敢此仰達矣。上曰。依爲之。係是本營字內。往來時仍佩。只言送于政院。可也。出擧條魯鎭曰。稅船晩發者。旣用續典奪告身本律。則其前禁錮之守令。輕重懸殊。未免斑駁。天安前郡守沈禧。藍浦前縣監洪尙德。亦當以奪告身本律。依李宅永金思義之例。一體施行矣。上曰。依爲之。出擧條上曰。弘提已入來乎。瀅修曰。已入來矣。上曰。都承旨與弘提。先往泮宮。待御題出去。試取以來。秀輔承命出去。瀅修曰。今日七夕製設行事。命下矣。館堂一人。當爲進參。而知館事未差。同知館事李性源。大司成趙尙鎭。俱有實病。同知館事徐有隣。以弘文提學進去。他無進參之員。何以爲之乎。上曰。有實病人。竝許遞。今日政差出。待下批牌招。先進去後謝恩。可也。出擧條命書榻敎曰。館堂有實病人。竝許遞。今日政差出。待下批牌招。先進去後謝恩。上曰。都承旨持此書題。與弘文提學偕往泮宮。試取以來。出榻敎晴曰。見今合辭至重。大論方張。而兩司諸臣。無難違牌。以至今日次對。無一人登筵者。揆以事體。極爲駭然。衆所共知情勢人外。昨今違牌兩司諸臣。竝施譴罷之典。斷不可已也。上曰。豈或規避而然。不允。出擧條命書傳敎曰。玉堂筵奏。雖已靳允。勢難强令察任。當該臺臣。竝許遞。晴曰。俄以醫官事。有待臺臣入來處分之敎。若欲處分。則何關臺臣之有無乎。今日下依允臺啓之命。則雖無臺臣。自然爲收敎之事矣。上曰。臺諫若得來。則予當卽爲聽之矣。晴曰。徵討不嚴。使龜柱不伏典刑。已是不成說之事。而今者爻周罪名之命。雖出於仰慰之聖心。然顧其罪惡。卽是萬古之所無者也。豈可以身故而竝與罪名而爻周乎。且禁府堂上處分之擧。尤豈非過中之事乎。伏願亟收成命焉。上曰。前已盡諭。而至於禁府堂上事。尤非玉堂之所可知者也。就座。可矣。晴曰。大臣。俄以李東馨事。有所仰達矣。語未及盡奏。上曰。俄已悉諭於大臣矣。上曰。今夜魂宮朔祭時。領相則勿往。右相進去。此後則輪回陪祭。可矣。存謙曰。今夜臣欲進去矣。上曰。卿近頗勞瘁。其勿往參焉。上曰。戶判進前。會同何日爲之耶。時俊曰。館伴之病未差。待其痊。可當會同矣。命諸臣先退。命書榻敎曰。錦伯北伯。從重推考。其餘諸道監司。一竝越俸一等。命書持平朴宗正疏批訖。命退。承史以次退出。